താപനിലയങ്ങളില് ശരാശരി അളവില് കല്കരി ലഭ്യം, രാജ്യത്ത് കല്കരിക്ഷാമം കാരണം ഊര്ജപ്രതിസന്ധി രൂക്ഷമാകുന്നുവെന്ന റിപോര്ടുകള് നിഷേധിച്ച് മന്ത്രി പരിഭ്രാന്തി പടര്ത്തിയാല് നടപടിയെന്നും മുന്നറിയിപ്പ് ന്യൂഡെല്ഹി: 10.10.2021 രാജ്യത്ത് കല്കരിക്ഷാമം കാരണം ഊര്ജപ്രതിസന്ധി രൂക്ഷമാകുന്നുവെന്ന റിപോര്ടുകള് നിഷേധിച്ച് കേന്ദ്ര ഊര്ജ വകുപ്പ് മന്ത്രി ആര് കെ സിങ്. ഈ വിഷയത്തില് അനാവശ്യമായി പരിഭ്രാന്തി സൃഷ്ടിക്കരുതെന്നും മന്ത്രി ആവശ്യപ്പെട്ടു. താപനിലയങ്ങളില് ശരാശരി അളവില് കല്കരി ലഭ്യമാണെന്ന് പറഞ്ഞ മന്ത്രി നിലവിലുള്ള സ്റ്റോക് നാല് ദിവസത്തേക്ക് പര്യാപ്തമാണെന്നും അറിയിച്ചു.കല്കരി ഖനി വകുപ്പ് മന്ത്രി പ്രഹ്ലാദ് ജോഷിയുമായി ഇക്കാര്യങ്ങള് നിരന്തരം ചര്ച്ച ചെയ്യുന്നുണ്ടെന്നും അദ്ദേഹം കൂട്ടിച്ചേര്ത്തു. അനാവശ്യമായി പരിഭ്രാന്തി സൃഷ്ടിക്കുന്നതിന് പിന്നില് കോണ്ഗ്രസ് ആണെന്നും മന്ത്രി കുറ്റപ്പെടുത്തി. കോണ്ഗ്രസിന് ഇപ്പോള് ആശയദാരിദ്ര്യമാണെന്നും ജനങ്ങളുടെ വോട് കിട്ടാത്തതാണ് കോണ്ഗ്രസിന്റെ പ്രശ്നമെന്നും അദ്ദേഹം വിമര്ശിച്ചു.ഊര്ജ പ്രതിസന്ധി സംബന്ധിച്ച് തെറ്റായ സന്ദേശങ്ങള് നല്കി ജനങ്ങളെ പരിഭ്രാന്തരാക്കുന്ന പ്രവൃത്തിയുണ്ടായാല് നടപടിക്ക് വിധേയരാകേണ്ടിവരുമെന്ന് ടാറ്റ പവര് സി ഇ ഒ, ഗെയില് എന്നിവര്ക്ക് താക്കീത് നല്കിയതായും ആര് കെ സിങ് പറഞ്ഞു.അതേസമയം അന്താരാഷ്ട്ര വിപണിയിലെ കല്കരി ദൗര്ലഭ്യവും വിലക്കയറ്റവുമാണ് പ്രതിസന്ധിക്ക് കാരണമെന്നും മൂന്നോ നാലോ ദിവസങ്ങള് കൊണ്ട് എല്ലാം ശരിയാകുമെന്നും കേന്ദ്രമന്ത്രി പ്രഹ്ലാദ് ജോഷി പ്രതികരിച്ചു. വിദേശത്ത് നിന്ന് ഇറക്കുമതി ചെയ്യുന്ന കല്കരി വിലയില് വലിയ കുതിപ്പുണ്ടായതിനാല് ഇപ്പോഴത്തെ വൈദ്യുതി നിര്മാണത്തിന് ആഭ്യന്തര ഖനികളില് നിന്നുള്ള കല്കരിയാണ് ഉപയോഗിക്കുന്നതെന്നും ജോഷി പറഞ്ഞു. കനത്ത മഴ നേരിയ തോതില് കല്കരി സംഭരണത്തെ ബാധിച്ചുവെന്നും അദ്ദേഹം കൂട്ടിച്ചേര്ത്തു.താപനിലയങ്ങളിലെ പ്രവര്ത്തനം നിലച്ചതോടെയാണ് രാജ്യത്തിന്റെ പല ഭാഗങ്ങളിലും ഊര്ജപ്രതിസന്ധി തലപൊക്കിത്തുടങ്ങിയത്. പഞ്ചാബ്, രാജസ്ഥാന് എന്നീ സംസ്ഥാനങ്ങള് പവര്കട് ഏര്പെടുത്തിക്കഴിഞ്ഞു. ഉത്തര്പ്രദേശില് 14 താപവൈദ്യുത നിലയങ്ങള് കല്കരി ദൗര്ലഭ്യത്തെ തുടര്ന്ന് അടച്ചുപൂട്ടി. ഉത്തര്പ്രദേശില് സംസ്ഥാനത്ത് ഗ്രാമീണ മേഖലകളില് അഞ്ച് മണിക്കൂര് വരെ പവര്കട് ഏര്പെടുത്തിയിട്ടുണ്ട്. മറ്റ് സംസ്ഥാനങ്ങളെ ആശ്രയിക്കുന്ന ഡെല്ഹി സമ്ബൂര്ണ ബ്ലാക് ഔടിലേക്ക് പോകുന്ന സാഹചര്യമുണ്ട്. ഗുജറാത്തും തമിഴ്നാടും ആശങ്ക അറിയിച്ചു. കേരളത്തില് പവര്ക്കട് വേണ്ടിവരുമെന്ന് സംസ്ഥാന വൈദ്യുതിമന്ത്രി കെ കൃഷ്ണന്കുട്ടി പറഞ്ഞു. ഇതിന്റെ പശ്ചാത്തലത്തിലാണ് മന്ത്രിമാരുടെ പ്രതികരണം.